《张行人银汉遨游图》
明代·张弼

东溟仙人事游冶，稳骑六气如驯马。双袂翩翩历紫清，回看一道银河泻。

河中谁汎莲叶舟，玉节翠旂张使者。昔日灵槎巳腐烂，换得莲舟更潇洒。

天孙投杼笑相迎，与尔一别三千龄。卯金木子又天水，天下纷纷今几更。

凤阳真人握长剑，汛埽六合开大明。圣子□孙亿万世，三辰五纬皆安宁。

我欲赠尔支机石，□劳远访严君平。但裁十帧文龙锦，为我拜献白玉京。

龙衮纵无分寸阙，庶可以之颁后庭。使者慇勤谢情好，远物奇珍作所宝。

小臣持节遨银河，特访南箕傅岩老。天孙施巧但教民，女织男耕共温饱。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。